钦定古今图书集成/明伦汇编/官常典/第741卷 > 孙镗
## 钦定古今图书集成/明伦汇编/官常典/第741卷 > 孙镗

按《明外史忠义传》：“镗，莒州人。负气不羁，精武事。尝为
吏，以不得志弃去，挟赀商吴越间。嘉靖三十三年，倭
扰松江，镗谒郡守，自陈愿戮力歼贼，输赀佐军。守嘉
其志，荐之参政翁大立，试之，艺超绝等伦，所佩双刀
运若飞，众莫能举。大立喜甚，手举酒觞之，以为得镗，
寇不足灭也。会兵备任环窘于贼，镗望见，驰冒贼围”，
出，环贼骇散。镗知官兵不足用，遣人还莒，括其家赀，
悉召平日所结里中儿为己爪牙。于是吴中父老咸
倚镗如长城。镗益自恃有轻敌心。无何，贼舟渡泖浒，
镗投袂起曰：“是可蹙而擒也！”突出贼后奋击，贼兵多
不可敌。镗酣战竟日，矢尽弦绝，后援不至，还至石湖
桥，半渡，遇伏猝起，镗失足堕水，贼舟四集，群刺其腹，
遂死。有司以礼收葬。诏赠光禄署丞，录其一子。